དེ་ནས་གཏེར་སྦ་པ་སྟེ།གོས་དཀར་པོ་གྱོན་ལ།ས་མཁན་མིའུ་ཐུང་འཕྲུལ་གྱིས་མཛད་པ་ལྟར་གྱིས།ཕྱོགས་བཞི་པོའི་ས་བདག་གཏེར་རྒྱལ་རྣམས་རེ་རེ་བཞིན་བོས་ཏེ།དེ་རིང་ཡོན་གྱི་བདག་པོ་འདིའི།།ལོངས་སྤྱོད་ཕུན་སུམ་ཚོགས་པའི་སྟེང་།།སྤྱོད་ཡུལ་བཟང་བོའི་ཞིང་ཁམས་ན།།ཟག་མེད་བདེ་བ་ཐོབ་པར་ཤོག།ཅེས་བརྗོད་ཅིང་།འབྲུ་ཟན་བླུགས།དེའི་སྟེང་དུ་རུས་སྦལ་དང་།སྦལ་བ་།སྦྲུལ་སོགས་གོང་སོང་ལྟར་བཞགདེའི་སྟེང་དུ་བུམ་པ་གསུམ་ཀའི་གདན་པད་འདབ་གསུམ་གྱི་དབུས་སུ་ཀླུ་གཏེར་གྱི་བུམ་པ།གཡས་སུ་ས་གཏེར་གྱི་བུམ་པ།གཡོན་དུ་རྩི་མར་གྱི་བུམ་པ་རྣམས་བཞགདེའི་སྟེང་དུ་སྔགས་ཅན་གྱི་རྡོ་ལེབ་བཞག་ཅིང་།འབྲུ་ཟན་སྣ་ཚོགས་གཏོར་བ་དང་བཅས་སྦ་བར་བྱས་རྗེས།ཀླུ་གཏེར་གྱི་སྨོན་ལམ་འདི་འདྲ་འདེབས་པའི་སྲོལ་ཡོད་དེ།ཀྱེ་དམ་པ་ཆོས་ཀྱི་གཏེར་སྦས་པས།།དམ་ཆོས་དར་ཞིང་རྒྱས་པར་ཤོག།ཡིད་བཞིན་ནོར་བུའི་གཏེར་སྦས་པས།།མི་ཟད་གཏེར་ལ་ལོངས་སྤྱོད་ཤོག།དུར་བ་རྩྭ་ཡི་གཏེར་སྦས་པས།།རིག་འཛིན་ཚེ་ནི་རྙེད་པར་ཤོག།སྨན་སྣ་ལྔ་ཡི་གཏེར་སྦས་པས།།ནད་ཀྱི་བསྐལ་བ་ཞི་བར་ཤོག།རིན་ཆེན་ལྔ་ཡི་གཏེར་སྦས་པས།།རིན་ཆེན་ལྔ་ལ་སྤྱོད་པར་ཤོག།དྲི་སྣ་ལྔ་ཡི་གཏེར་སྦས་པས།།ཚུལ་ཁྲིམས་ཕུན་སུམ་ཚོགས་པར་ཤོག།འབྲུ་སྣ་ལྔ་ཡིས་གཏེར་སྦས་པས།།མུ་གེའི་བསྐལ་བ་ཞི་བར་ཤོག།སྙིང་བོ་ལྔ་ཡི་གཏེར་སྦས་པས།སྐུ་ལྔ་ལྷུན་གྱིས་འགྲུབ་པར་ཤོག།བདུད་རྩི་ལྔ་ཡི་གཏེར་སྦས་པས།།དབང་བོ་ཐམས་ཅད་གསལ་བར་ཤོག།དར་སྣ་ལྔ་ཡི་གཏེར་སྦས་པས།།ཡེ་ཤེས་ལྔ་དང་ལྡན་པར་ཤོག།འདོད་ཡོན་ལྔ་ཡི་གཏེར་སྦས་པས།།འདོད་ཡོན་ལྔ་ལ་ལོངས་སྤྱོད་ཤོག།འདོད་དགུའི་རྫས་ཀྱི་གཏེར་སྦས་པས།།གང་ལ་ཅི་འདོད་འགྲུབ་པར་ཤོག།ཅེས་སྨོན་ལམ་འདེབས་ཤིང་བྱ་བྱེད་སྣ་ཚོགས་བྱེད།དེ་ནས་མུ་མཐུད་དུ་སྐད་གསེང་ཅུང་མཐོན་པོས།ཀྱེ་ས་ཡི་ལྷ་མོ་ལ་སོགས་པའི།།ས་བདག་རྣམས་ཀྱི་སྤྱན་ལམ་དུ།།ཨ་བུར་སྐྱུར་གསུམ་ཕུལ་བ་ཡིས།།ནད་རིགས་ཐམས་ཅད་མེད་པར་ཤོག།བཟང་དྲུག་སྣ་ཚོགས་ཕུལ་བ་ཡིས།།སྡུག་བསྔལ་ཐམས་ཅད་མེད་པར་ཤོག།ལུང་ཐང་བཟང་བོ་ཕུལ་བ་ཡིས།།མིག་ནད་ཐམས་མེད་པར་ཤོག།སྨན་ཤེལ་ག་བུར་ཕུལ་བ་ཡིས།།རྣ་ནད་ཐམས་ཅད་མེད་པར་ཤོག།རྒྱ་མཚོའི་ལྦུ་བ་ཕུལ་བ་ཡིས།།ལྕེ་ནད་ཐམས་ཅད་མེད་པར་ཤོག།སྙིང་བོ་ཞོ་ཤ་ཕུལ་བ་ཡིས།།སྙིང་ནད་ཐམས་ཅད་མེད་པར་ཤོག།ཀླད་གོར་ཞོ་ཤ་ཕུལ་བ་ཡིས།།གློ་ནད་ཐམས་ཅད་མེད་པར་ཤོག།མཁལ་་མ་ཞོ་ཤ་ཕུལ་བ་ཡིས།།མཁལ་ནད་ཐམས་ཅད་མེད་པར་ཤོག།དབང་བོ་ལག་པ་ཕུལ་བ་ཡིས།།ལག་པའི་ན་ཚ་མེད་པར་ཤོག།ཀནྜའི་ཀ་རུ་ཕུལ་བ་ཡིས།།རྐང་བའི་ན་ཚ་མེད་པར་ཤོག།སྦུ་ཤེལ་རྩི་འདི་ཕུལ་བ་ཡིས།།རྩ་ཡི་ན་ཚ་མེད་པར་ཤོག།ཤུ་དག་དཀར་པོ་ཕུལ་བ་ཡིས།།རུས་པའི་ན་ཚ་མེད་པར་ཤོག།ལི་ཁྲི་དམར་པོ་ཕུལ་བ་ཡིས།།ཁྲག་གི་ན་ཚ་མེད་པར་ཤོག།སྤོས་དཀར་བཟང་བོ་ཕུལ་བ་ཡིས།།དབུགས་མི་བདེ་བ་སེལ་བར་ཤོག།རིན་ཆེན་སྣ་ཚོགས་ཕུལ་བ་ཡིས།།ཚེ་བསོད་ཕུན་སུམ་ཚོགས་པར་ཤོག།འབྲུ་ཟན་སྣ་དགུ་ཕུལ་བ་ཡིས།།ལོངས་སྤྱོད་ཕུན་སུམ་ཚོགས་པར་ཤོག།དར་ཚོན་སྣ་ལྔ་ཕུལ་བ་ཡིས།།འདོད་དགུའི་ལོངས་སྤྱོད་འཕེལ་བར་ཤོག།དཀར་གསུམ་མངར་གསུམ་ཕུལ་བ་ཡིས།།ལུས་ངག་ཡིད་གསུམ་ཚིམ་པར་ཤོག།ཁྲབ་བྱང་མིག་དགུ་ཕུལ་བ་ཡིས།།འཇིགས་པ་ཐམས་ཅད་མེད་པར་ཤོག།སྟག་གི་སྡེར་མོ་ཕུལ་བ་ཡིས།།མཐུ་སྟོབས་ཕུན་སུམ་ཚོགས་པར་ཤོག།ཕག་གི་མཆེ་བ་ཕུལ་བ་ཡིས།།ཁ་དོག་སྟོབས་དང་ལྡན་པར་ཤོག།དོམ་གྱི་སྣ་འདི་ཕུལ་བ་ཡིས།།རྟག་ཏུ་མཐུ་དང་ལྡན་པར་ཤོག།གཟིག་གི་ཐིག་ལེ་ཕུལ་བ་ཡིས།།མྱུར་དུ་མཐུ་དང་ལྡན་པར་ཤོག།ཉ་ཡི་མགོ་བོ་ཕུལ་བ་ཡིས།།ཚངས་པའི་དཔལ་དང་ལྡན་པར་ཤོག།མར་གྱི་བུམ་པ་ཕུལ་བ་ཡིས།།མི་ཟད་གཏེར་ལ་ལོངས་སྤྱོད་ཤོག།བྱང་ཆུབ་སེམས་དང་ལྡན་གྱུར་ནས།།བླ་མེད་བྱང་ཆུབ་ཐོབ་བར་ཤོག།དེ་རིང་ཡོན་བདག་འཁོར་བཅས་ཀྱི།།བསམ་པའི་དོན་རྣམས་འགྲུབ་གྱུར་ཅིག།ཅེས་མེ་ཏོག་གཏོར་ནས་རྡོ་ལེབ་ཆེན་པོ་སོགས་ཀྱིས་ཁ་བཀབ་ཅིང་།དེའི་སྟེང་དུ་གཙང་མའམ་ས་དཀར་བོས་མཉམ་མཉམ་བྱས་པ་ན།ལབ་ཙེའི་གཏེར་བུམ་དང་བཅས་པའི་བཅའ་སྒྲུབ་འབུལ་གསུམ་གྱི་ལས་ཀའི་བྱ་བྱེད་མཐའ་དག་ཡོངས་སུ་གྲུབ་སོང་བ་རེད།